Ir-Rapport Annwali dwar il-Monitoraġġ tal-Applikazzjoni tal-Liġi tal-UE jagħti dettalji dwar kif il-Kummissjoni wettqet monitoraġġ u infurzar tal-liġi tal-UE fl-2019, u dwar il-prestazzjoni tal-Istati Membri f'bosta oqsma ta' politika. L-infurzar effettiv tal-liġi tal-UE hu importanti għaċ-ċittadini għax dan jirrispetta d-drittijiet u l-benefiċċji li jirriżultaw mil-liġi tal-UE, li inkella jiġu miċħuda. Dan hu importanti wkoll għan-negozji biex ikunu żgurati kundizzjonijiet ekwi fis-suq intern kollu. Filwaqt li n-numru ta' każijiet ta' ksur miftuħa baqa' stabbli tul is-sena l-oħra, in-numru ta' każijiet ta' ksur ġodda żdied b'aktar minn 20% meta mqabbel mas-sena ta' qabel. Il-Lussemburgu, l-Estonja u l-Litwanja kellhom l-inqas numru ta' każijiet ġodda miftuħa minħabba traspożizzjoni skorretta jew applikazzjoni ħażina tal-liġi tal-UE fl-2019, filwaqt li Spanja, l-Italja u l-Greċja kellhom l-akbar numru. Il-Kummissjoni għadha tinforza r-regoli b'mod strett fl-oqsma kollha ta' politika u qed tagħti prijorità lill-oqsma bl-akbar impatt fuq il-ħajja ta' kuljum taċ-ċittadini u n-negozji. Uħud mill-oqsma ta' politika ewlenin immirati kienu l-ambjent, is-suq intern, l-industrija, l-intraprenditorija u l-SMEs, u t-trasport u l-mobbiltà. F'daqqa, dawn jirrappreżentaw nofs il-każijiet. Pereżempju, ittieħdet azzjoni kontra tliet Stati Membri minħabba tniġġis tal-arja eċċessiv, u kontra ħames Stati Membri talli naqsu milli jiżguraw aċċess ekwivalenti lill-utenti b'diżabbiltà għan-numru ta' emerġenza uniku Ewropew, il-112. L-infurzar tal-liġi tal-UE hu bbażat fuq il-kooperazzjoni. Din hi r-raġuni għalfejn il-Kummissjoni Ewropea tappoġġa b'mod attiv lill-Istati Membri fl-implimentazzjoni tal-liġi tal-UE bi gwida u djalogu. Fl-2019, saret enfasi b'mod partikolari fuq l-appoġġ lill-awtoritajiet nazzjonali u reġjonali fl-implimentazzjoni tar-regoli dwar l-immaniġġar tal-iskart, il-kwalità tal-arja, l-effiċjenza enerġetika, is-swieq agrikoli u l-ugwaljanza bejn il-ġeneri. Nevitaw traspożizzjonijiet tard tad-Direttivi tal-UE Biex iċ-ċittadini u n-negozji jgawdu l-benefiċċji tal-liġi tal-UE, hu kruċjali li l-Istati Membri jittrasponu d-Direttivi Ewropej fl-ordni ġuridiku nazzjonali tagħhom sal-iskadenzi miftiehma. Aktar minn nofs il-proċedimenti ta' ksur fl-2019 kellhom x'jaqsmu ma' traspożizzjoni tard tad-Direttivi, iżda n-numru naqas bi ftit (minn 419-il każ fl-2018 għal 406 fl-2019). Madankollu, l-akbar numru ta' każijiet ġodda ta' traspożizzjoni tard fl-aħħar ħames snin kien fl-2016 (847 każ). Biex tiġi ffaċilitata traspożizzjoni fil-ħin u korretta, il-Kummissjoni kompliet tassisti lill-Istati Membri bil-preparazzjoni ta' pjanijiet ta' implimentazzjoni, siti web apposta u dokumenti ta' gwida, u bl-iskambju tal-aqwa prattiki waqt laqgħat tal-gruppi ta' esperti. B'rabta mal-każijiet ta' traspożizzjoni tard, il-Bulgarija, il-Belġju, l-Greċja u Ċipru kellhom l-akbar numru ta' każijiet ġodda miftuħa kontrihom, filwaqt li d-Danimarka, l-Italja u l-Litwanja kellhom l-inqas numru ta' każijiet miftuħa. Il-Kummissjoni kompliet tressaq il-każijiet ta' ksur ta' traspożizzjoni tard quddiem il-Qorti tal-Ġustizzja b'talba għal penali ta' kuljum skont l-Artikolu 260(3) tat-Trattat dwar il-Funzjonament tal-Unjoni Ewropea (TFUE). Is-sena l-oħra, il-Kummissjoni ressqet lil Spanja quddiem il-Qorti tal-Ġustizzja tal-UE u talbet li jiġu applikati penali finanzjarji (il-kawża C-658-19) Fis-sentenza tagħha tat-8 ta' Lulju 2019, Il-Kummissjoni vs Il-Belġju, il-Qorti tal-Ġustizzja applikat għall-ewwel darba l-iskema ta' sanzjonijiet tal-Artikolu 260(3) tat-TFUE. Imponiet penali ta' kuljum fuq il-Belġju (il-kawża C-543/17) talli naqas milli jadotta u jikkomunika l-miżuri kollha meħtieġa għat-traspożizzjoni tad-Direttiva dwar miżuri biex tonqos l-ispiża għall-installazzjoni ta' networks tal-komunikazzjoni elettronika b'veloċità għolja. Kuntest Wara talba li għamel il-Parlament Ewropew fl-1984, il-Kummissjoni tippreżenta Rapport Annwali dwar il-Monitoraġġ tal-Applikazzjoni tal-Liġi tal-UE tul is-sena ta' qabel. Imbagħad il-Parlament Ewropew jadotta riżoluzzjoni dwar ir-rapport tal-Kummissjoni. Bħala prijorità, il-Kummissjoni tiffoka fuq il-problemi fejn l-azzjoni ta' infurzar tagħha tista' tagħmel differenza reali u tkun ta' benefiċċju għaċ-ċittadini u n-negozji. Fit-tqassim tar-responsabbiltajiet bejn l-istituzzjonijiet Ewropej, il-Kummissjoni Ewropea għandha r-responsabbiltà ġenerali li tibda l-proċess leġiżlattiv. Il-Kunsill u l-Parlament Ewropew jiddeċiedu dwar il-proposti tal-Kummissjoni. L-Istati Membri huma responsabbli mill-applikazzjoni, mill-implimentazzjoni u mill-infurzar korretti u fil-ħin tal-liġi tal-UE fl-ordni ġuridiku nazzjonali. Il-Kummissjoni tagħlaq dan iċ-ċirku: ladarba l-proposti jiġu adottati u jsiru liġi tal-UE, il-Kummissjoni tara li l-Istati Membri jkunu qed japplikaw din il-liġi b'mod korrett u, jekk le, tieħu azzjoni. Ir-rispett tal-istat tad-dritt hu waħda mill-prijoritajiet politiċi tal-Kummissjoni von der Leyen. AKTAR INFORMAZZJONI Link għar-Rapport & skedi informattivi